DNS verbind man met vrou se moordArgieffoto: Pixabay.com ŉ 39-jarige man is vandeesweek in die Nigel-streekhof gevonnis vir die moord op sy vrou meer as ŉ jaar gelede. Sers. Harry Manaka, woordvoerder van die polisie, het gesê die man, ŉ inwoner van die Duduza-nedersetting aan die Oos-Rand, se inhegtenisneming volg na puik speurwerk van die Duduza-polisie se speurders. “Op 6 November 2016 het die polisie ŉ toneel besoek waar ŉ vrou dood in haar bed aangetref is. Haar man was in die huis en het vir die polisie gesê sy vrou het met beserings by die huis gekom, bed toe gegaan en is later dood,” het Manaka gesê. Die speurders het onraad vermoed en die man verder ondervra, waarna dit aan die lig gekom het dat hy haar met ŉ skerp voorwerp doodgesteek het. Hy het daarna haar bebloede klere uitgetrek en dit van die polisie probeer verberg. Die bebloede klere is op die toneel gevind en die man is dadelik in hegtenis geneem. Die man is deur DNS-toetse op die klere aan die moord verbind. Die regter het tydens sy vonnisoplegging die polisie se optrede geloof wat gelei het tot die inhegtenisneming en vervolging van die man. Die man is tot lewenslange tronkstraf gevonnis.